Sahpra keur Covid-19-blitstoets goedArgieffoto (slegs ter illustrasie) (Foto: Fernando Zhiminaicela /Pixabay) Suid-Afrika se medisyne-reguleerder, Sahpra, het ŉ innoverende, plaaslik ontwikkelde Covid-19-blitstoets goedgekeur. Die MD SARS-nCoV-2-antigeen-toestel is deur Medical Diagnostech ontwikkel, ŉ plaaslike ontwikkelaar en vervaardiger van hoë gehalte diagnostiese toetse. Ashley Uys, stigter en uitvoerende hoof van Medical Diagnostech, sê toegang tot kostedoeltreffende diagnostika is noodsaaklik in die stryd teen Covid-19, veral in Afrika. Sahpra se goedkeuring van die MD SARS-nCov-2-antigeen-toestel bied só platform. Uys sê die maatskappy is besig om ŉ app vir slimfone te ontwikkel wat uitslae van die toestel kan interpreteer. Dit sal subjektiwiteit verminder en ŉ portaal skep vir datagenerering, data-interpretasie en bestuur, tesame met statistiese analise – wat voldoen aan die Wet op die Beskerming van Persoonlike Inligting (Popi). “Medical Diagnostech het reeds ŉ paar toestelle vervaardig vir kommersiële verkope, en het ŉ produksiekapasiteit van 20 miljoen eenhede per jaar,” sê Uys. Hy sê die maatskappy is reeds besig om sy kapasiteit te verhoog en alle toestelle word in Kaapstad vervaardig. SARS-CoV-2-antigene sal na verwagting binne 15 tot 30 minute opgespoor kan word deur Medical Diagnostech se toestel. Sahpra het in Augustus die vervaardiging van blits- polimerase kettingreaksiemetode (PKR)-toetse deur die plaaslike biotegnologiemaatskappy CapeBio goedgekeur.